Pracovný dokument útvarov Komisie - Sprievodný dokument k Návrh nariadenie Európskeho Parlamentu a Rady o ochrane chodcov a iných zraniteľných účastníkov cestnej premávky - Zhrnutie hodnotenia vplyvu {KOM(2007)560 v konečnom znení SEK(2007)1244} /* SEK/2007/1245 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 3.10.2007 SEK(2007) 1245 PRACOVNÝ DOKUMENT ÚTVAROV KOMISIE sprievodný dokument k Návrh NARIADENIE EURÓPSKEHO PARLAMENTU A RADY o ochrane chodcov a iných zraniteľných účastníkov cestnej premávky Zhrnutie hodnotenia vplyvu {KOM(2007)560 v konečnom zneníSEK(2007)1244} Smernica Európskeho parlamentu a Rady 2003/102/ES[1] zo 17. novembra 2003 sa vzťahuje na ochranu chodcov a iných zraniteľných účastníkov cestnej premávky pred zrážkou a v prípade zrážky s motorovým vozidlom. Prijatím tejto smernice Rada a Parlament uznali potrebu dôkladne preskúmať požiadavky stanovené v rámci druhej fázy vzhľadom na realizovateľnosť implementácie. V štúdii realizovateľnosti uskutočnenej podľa článku 5 platnej smernice sa ukázalo, že v súčasnosti platné požiadavky v rámci fázy II s predpokladanou realizáciou v roku 2010 nie sú technicky realizovateľné. V štúdii sa tiež skúmala možnosť použitia aktívnych bezpečnostných systémov, ktoré by mohli byť v požadovanej lehote pripravené na použitie. V tejto súvislosti sa použitie systémov asistenta núdzového brzdenia považuje za vhodnú technológiu na okamžité použitie. Na ďalšie preskúmanie sa určilo päť možností s cieľom zamerať sa na problematiku technickej realizovateľnosti požiadaviek pre fázu II. Avšak nie všetky spĺňajú požiadavky článku 5 ods. 1, pokiaľ ide o zaručenie, že zmenené požiadavky sú „z hľadiska skutočnej účinnosti minimálne rovnocenné“. Sú to tieto možnosti: - do požiadaviek v súčasnosti nezasahovať s možnosťou oddialenia nadobudnutia účinnosti, aby sa tak umožnil ďalší pokrok a naďalej sa sledoval technický pokrok s možnosťou zmenenia a doplnenia platnej smernice neskôr, - zmeniť a doplniť požiadavky na pasívnu bezpečnosť v rámci fázy II v súlade s návrhom výrobcov, aby sa zabezpečila realizovateľnosť, - v menšej miere zmeniť a doplniť požiadavky na pasívnu bezpečnosť v rámci fázy II podľa pôvodných návrhov externého konzultanta predložených počas vypracovávania štúdie realizovateľnosti, - zásadnejšie zmeniť a doplniť požiadavky na pasívnu bezpečnosť v rámci fázy II podľa výsledkov štúdie zameranej na realizovateľnosť fázy II, - zmeniť a doplniť požiadavky na pasívnu bezpečnosť v rámci fázy II podľa výsledkov štúdie zameranej na realizovateľnosť fázy II a vyžadovať používanie ďalších systémov aktívnej bezpečnosti s cieľom zaručiť, že sa úroveň požadovanej bezpečnosti nezníži. Komisia považuje za najvhodnejšiu piatu možnosť, keďže je realizovateľná a zaručuje sa ňou rovnaká alebo vyššia úroveň bezpečnosti v porovnaní so súčasným návrhom. Ako sa predpokladá v oznámení Komisie o CARS 21[2] a v dôsledku uvedených skutočností sa novým návrhom ustanovuje kombinácia aktívnej a pasívnej bezpečnosti, najmä sa ukladá vybaviť všetky príslušné vozidlá systémom asistenta núdzového brzdenia (BAS). Pokiaľ je vozidlo takýmto systémom vybavené, v núdzovej situácii sa môže brzdná dráha vozidla výrazne skrátiť, čím by k zrážke s chodcom došlo pri podstatne menšej rýchlosti alebo by jej bolo možné predísť. Z hodnotenia vplyvu navrhovaného nariadenia je zrejmé, že sa môže očakávať udržanie či dokonca zvýšenie úrovne ochrany zraniteľných účastníkov cestnej premávky v porovnaní s požiadavkami druhej fázy súčasnej smernice. [1] Ú. v. EÚ L 321, 6.12.2003, s. 15. [2] Oznámenie Komisie Európskemu parlamentu a Rade - Konkurenčný regulačný rámec pre automobilový priemysel pre 21. storočie - Postoj Komisie k záverečnej správe skupiny na vysokej úrovni CARS 21 - {SEK(2007)77}-{SEK(2007)78}.